bluuebunny/crossref_metadata_2025 huggingface dataset:
Αντισεισμικός σχεδιασμός με κριτήρια επιτελεστικότητας και μέθοδοι ενίσχυσης θεμελιώσεων σε ρευστοποιήσιμα εδάφη
Authors: Δημητριάδη Βασιλική
Published: September 2021

Η εκδήλωση ρευστοποίησης λόγω σεισμού προκαλεί σημαντική απομείωση της διατμητικής αντοχής του εδάφους, με αποτέλεσμα τη συσσώρευση δυναμικών καθιζήσεων σε επιφανειακές θεμελιώσεις τεχνικών έργων, καθώς και την προσωρινή απομείωση της μετασεισμικής φέρουσας ικανότητας των θεμελιώσεων αυτών έως και την αστοχία. Η ισχύουσα φιλοσοφία σχεδιασμού στις συγκεκριμένες εδαφικές συνθήκες, περιλαμβάνει τη θεμελίωση των τεχνικών έργων με τη χρήση πασσάλων, οι οποίοι παρακάμπτουν το ρευστοποιήσιμο στρώμα και μεταφέρουν τα φορτία της κατασκευής σε βαθύτερες, μη-ρευστοποιήσιμες εδαφικές στρώσεις. Παράλληλα, για την απομείωση των προκαλούμενων ροπών στους πασσάλους, το περιβάλλον έδαφος συχνά βελτιώνεται με τη χρήση δυναμικής συμπύκνωσης, καθώς και χρήση χαλικοπασσάλων/στραγγιστηρίων.Πειραματικά αποτελέσματα και επιτόπου παρατηρήσεις, [Cascone & Bouckovalas (1998), Liu & Dobry, (1997), Dashti et al. (2008), Sitar & Hausler, (2012)] υποδεικνύουν ότι η παρουσία μιας μη-ρευστοποιήσιμης ζώνης εδάφους, ικανών διαστάσεων και αντοχής, μπορεί να μετριάσει τις ανωτέρω επιπτώσεις της ρευστοποίησης, εξασφαλίζοντας την ικανοποιητική σεισμική συμπεριφορά των επιφανειακών θεμελιώσεων. Ωστόσο, η απουσία μιας ολοκληρωμένης μεθοδολογίας σχεδιασμού επιφανειακών θεμελιώσεων σε ρευστοποιήσιμα εδάφη, υπό τις ανωτέρω συνθήκες, δεν επιτρέπει την αξιοποίηση των ανωτέρω συμπερασμάτων στην πράξη και οδηγεί στην υπερ-συντηρητική και δαπανηρή λύση της βαθιάς θεμελίωσης με πασσάλους και καθολικής βελτίωσης της ρευστοποιήσιμης στρώσης. Για την κάλυψη του ανωτέρω κενού, η παρούσα εργασία πραγματεύεται την ανάπτυξη μιας ολοκληρωμένης μεθοδολογίας σχεδιασμού επιφανειακών θεμελιώσεων μεγάλου μήκους (πεδιλοδοκών) σε ρευστοποιήσιμα εδάφη, με περιορισμένο βάθος και πλάτος βελτίωσης, λαμβάνοντας υπόψη κριτήρια επιτελεστικότητας (καθιζήσεων και φέρουσας ικανότητας).
Essays in economic theory and crises
Authors: Τζωτζές Σέργιος
Published: September 2021

Η παρούσα διδακτορική διατριβή αποτελείται από τρία δοκίμια τα οποία εξετάζουν τρία διακριτά θέματα. Τα δοκίμια, πρώτον, μοιράζονται κοινό εννοιολογικό υπόβαθρο, οπτική, κίνητρο και μεθοδολογική προσέγγιση σε σχέση με θεωρητικά προβλήματα. Δεύτερον, μια σειρά αλληλένδετων ιδεών ενοποιεί και νοηματοδοτεί τα δοκίμια.Στο σύνολο της, η διατριβή αυτή επιχειρεί να φωτίσει την πολυδιάστατη σχέση της οικονομικής επιστήμης με την αντίληψη και την θεώρηση της κοινωνικοοικονομικής διαδικασίας και των οικονομικών κρίσεων. Το συνδετικό μετά-ερώτημα της έρευνας αφορά την εξέλιξη και τη χρησιμότητα της οικονομικής επιστήμης εστιάζοντας στη λογική συνέπεια, την εσωτερική συνοχή και γνωσιολογική αξία της θεωρίας με έμφαση στην ικανότητά της να διερευνήσει τα κοινωνικά και οικονομικά φαινόμενα καθώς και στη σχέση της με το οικονομικό, κοινωνικό, πολιτικό και ιδεολογικό πλαίσιο αναφοράς, σε συνθήκες κρίσης.Συγκεκριμένα, εστιάζοντας στην αυγή της κλασικής πολιτικής οικονομίας και στην τρέχουσα περίοδο εξετάζονται διαφορετικά φαινόμενα και επίπεδα συνοψιζόμενα α) στην ερμηνεία και την ανάλυση της κοινωνίας και της οικονομίας σε συνθήκες μετάβασης και κρίσης από την πρώιμη οικονομική επιστήμη β) στην οργάνωση της σύγχρονης οικονομίας και ειδικότερα στη νεοκλασική θεώρηση της αγοράς εργασίας σε συνθήκες κρίσης και απορρύθμισης και γ) στις θεωρητικές προεκτάσεις της πρόσφατης κρίσης στο σώμα της οικονομικής επιστήμης και την προοπτική αλλαγής των κυρίαρχων οικονομικών.
Επιδημιολογία πνευμονιοκοκκικής νόσου στα παιδιά
Authors: Κουτούζης Εμμανουήλ
Published: September 2021

Ο πνευμονιόκοκκος εξακολουθεί να παραμένει σημαντικό αίτιο νοσηρότητας και θνητότητας. Σκοπός της μελέτης ήταν να εξετασθεί η εξέλιξη της πνευμονιοκοκκικής νόσου στα παιδιά (επιδημιολογία, διακυμάνσεις υπεύθυνων οροτύπων, αντοχή στα αντιβιοτικά) πριν από και μετά την εφαρμογή των συζευγμένων εμβολίων (PCVs). Η μελέτη διεξήχθη την περίοδο 1986-2015 στην περιοχή της Αττικής, σε παιδιά ≤14 ετών. Τα στελέχη του πνευμονιοκόκκου ταυτοποιήθηκαν με τις κλασικές μεθόδους, η οροτυπία έγινε με Latex και εξοίδηση του ελύτρου, η ευαισθησία στα αντιβιοτικά με την μέθοδο των δίσκων και Etest και η ανίχνευση των γονιδίων αντοχής στην πενικιλλίνη και στις μακρολίδες με PCR. Τα δεδομένα αναλύθηκαν με το SPSS 20 στατιστικό λογισμικό. Εξετάσθηκαν 1875 παιδιά (1034 αγόρια) με μέση ηλικία 33,92 μήνες. Τα 953 έπασχαν από διεισδυτική πνευμονιοκοκικκή νόσο (ΔΠΝ) και τα 922 από ωτίτιδα. Το 70,5% των λοιμώξεων σημειώθηκε από τον Οκτώβριο-Μάρτιο. Μετά την εφαρμογή των PCVs παρατηρήθηκε σημαντική ελάττωση στην επίπτωση των πνευμονιοκοκκικών λοιμώξεων, μείωση του επιπολασμού των οροτύπων που περιλαμβάνονται στα PCVs και ανάδυση νέων παθογόνων οροτύπων, τόσο στις ΔΠΝ όσο και στις ωτίτιδες. Τα ανθεκτικά στην πενικιλλίνη στελέχη και τα στελέχη με αντοχή σε ≥3 ομάδες αντιβιοτικών αυξήθηκαν προοδευτικά μετά το 1995 και οι πλέον συχνοί ορότυποι στα πολυανθεκτικά στελέχη ήταν οι 19A και 19F. Τα ευρήματα αυτά δίνουν σημαντικές πληροφορίες για τη χάραξη στρατηγικής στην αντιμετώπιση και πρόληψη των πνευμονιοκοκκικών λοιμώξεων.
Αχειροποίητος Θεσσαλονίκης
Authors: Ράπτης Κωνσταντίνος
Published: September 2021

Η Αχειροποίητος αποτελεί στη σημερινή της μορφή τυπικό παράδειγμα τρίκλιτης ξυλόστεγης βασιλικής, του καλούμενου ελληνιστικού τύπου, με νάρθηκα και υπερώα, αντικατοπτρίζοντας περισσότερο από οιοδήποτε σωζόμενο μνημείο της Θεσσαλονίκης την πιο χαρακτηριστική έκφανση της πρωτοβυζαντινής εκκλησιαστικής αρχιτεκτονικής. Λόγω δε της συμμετρικής εν τω συνόλω ανάπτυξης της αρχιτεκτονικής μορφής της και της μορφολογικής ομοιογένειας του αρχικού γλυπτού διακόσμου της, η Αχειροποίητος μπορεί να θεωρηθεί ως η αρτιότερα διατηρούμενη αρχιτεκτονική σύνθεση της ύστερης αρχαιότητας στη Θεσσαλονίκη, που συνεχίζει να απηχεί τις αισθητικές αξίες του αρχαίου κόσμου.Ωστόσο, ο ναός κατά τη διάρκεια της μακρόχρονης —πλέον των δεκαπέντε αιώνων— ιστορίας του, αν και φαινομενικά παρέμεινε τυπολογικά αναλλοίωτος, δέχτηκε πολυάριθμες επισκευαστικές επεμβάσεις για την αποκατάσταση δομικών προβλημάτων που οφείλονταν σε επάλληλες καταπονήσεις του φορέα από την περιοδικά έντονη σεισμική δραστηριότητα της Θεσσαλονίκης και της περιοχής της. Σε κάθε περίπτωση τα δομικά προβλήματα αντιμετωπίζονταν με εκτενή προγράμματα αποκατάστασης, που παρά το γεγονός ότι αποκαθιστούσαν τον αρχιτεκτονικό τύπο του πρωτοτύπου, διαφοροποιούνταν ως προς τα επί μέρους μορφολογικά και κατασκευαστικά χαρακτηριστικά, ακολουθώντας διαφορετικά αρχιτεκτονικά πρότυπα, και εφαρμόζοντας αρχιτεκτονικές μορφές με τρόπους και υλικά δόμησης χαρακτηριστικά της —βυζαντινής, οθωμανικής ή ακόμη και της νεώτερης— περιόδου, κατά τις οποίες υλοποιήθηκαν.Βάσει ποικίλων ενδείξεων που ανιχνεύονται στις τοιχοποιίες του ναού και οφείλονται σε διαφορετικές δομικές ή επισκευαστικές φάσεις, διαπιστώνεται ότι πέρα από τη φάση ίδρυσης της πρωτοβυζαντινής βασιλικής, που διατηρήθηκε κατά το πλείστον στο επίπεδο του ισογείου, το κτήριο διατηρεί στην παρούσα κατάσταση δομικά κατάλοιπα πέντε εκτενών αποκαταστάσεων, σε συνδυασμό με μικρότερες επισκευαστικές επεμβάσεις τοπικού χαρακτήρα.H παρούσα εργασία εξετάζει την αρχιτεκτονική και τις ποικίλες δομικές φάσεις του ναού, σε συνδυασμό με την τυπολογική και μορφολογική ανάλυση του γλυπτού του διακόσμου. Παράλληλα, με τη βοήθεια γραπτών και εικαστικών μαρτυριών επιχειρείται η σκιαγράφηση της ιστορίας της Αχειροποιήτου από την ίδρυσή της έως τις αρχές του 20ου αιώνα, με σκοπό να αναδειχθεί ο ρόλος της βασιλικής στην εκάστοτε ιστορική περίοδο και να υπογραμμιστεί η σημασία του μνημείου για τη θρησκευτική και κοινωνική ζωή της πόλης τόσο κατά τη βυζαντινή όσο και κατά την οθωμανική περίοδο.
Παρακολούθηση ακουστικών νευρινωμάτων και αναζήτηση παραγόντων που επηρεάζουν την πορεία τους
Authors: Κικίδης Δημήτριος
Published: September 2021

ΠΕΡΙΛΗΨΗ - Εισαγωγή: Μετά την εκτεταμένη χρήση της μαγνητικής τομογραφίας στη διάγνωση του ακουστικού νευρινώματος, το μέγεθος της πλειοψηφίας των ακουστικών νευρινωμάτων έχει μειωθεί σημαντικά. Η επιλογή της θεραπευτικής στρατηγικής μπορεί να είναι δύσκολη, ειδικά σε νέους ασθενείς με μικρού μεγέθους όγκους. Κατά συνέπεια, η ταυτοποίηση προγνωστικών παραγόντων για το ρυθμό αύξησης των ακουστικών νευρινωμάτων μπορεί να διευκολύνει τη λήψη κλινικών αποφάσεων.Υλικό και Μέθοδος: Στη μελέτη συμμετείχαν ασθενείς με διεγνωσμένο ακουστικό νευρίνωμα. Καταγράφηκαν η ηλικία, το φύλο, η πλευρά, η παρουσία βαρηκοΐας, εμβοών, ιλίγγου, αστάθειας και άλλων συμπτωμάτων κατά τη διάγνωση, καθώς και το επίπεδο ακοής και η αύξηση του μεγέθους κατά την πρώτη επανεξέταση. Τέθηκαν δύο καταληκτικά σημεία (endpoints):η αύξηση του μεγέθους μετά την ολοκλήρωση της παρακολούθησης και η κλινικά σημαντική αύξηση του μεγέθους, η αύξηση δηλαδή που είναι ικανή να επιφέρει αλλαγή στη θεραπευτική στρατηγική. Διενεργήθηκαν πολυπαραγοντική ανάλυση και ανάλυση επιβίωσης Αποτελέσματα: Στη μελέτη συμμετείχαν 85 ασθενείς. Τα συχνότερα συμπτώματα κατά τη διάγνωση ήταν η βαρηκοΐα (76%), οι εμβοές (56%) και η αστάθεια (46%). Η αύξηση του μεγέθους παρατηρήθηκε σε λιγότερο από 50% των περιπτώσεων. Κλινικά σημαντική αύξηση του μεγέθους παρατηρήθηκε στο 27% των περιπτώσεων. Η μέση αρχική διάμετρος ήταν 10,41 χιλιοστά και η τελική 12,73. Με βάση τα αποτελέσματα της λογιστικής παλινδρόμησης, η ύπαρξη αύξησης μεγέθους κατά την πρώτη επανεξέταση βρέθηκε ότι αποτελεί προγνωστικό παράγοντα για τη συνολική αύξηση του μεγέθους (p value 0.023). Σχετικά με την κλινικά σημαντική αύξηση, τρεις παράγοντες ταυτοποιήθηκαν ως προγνωστικοί: η αύξηση μεγέθους κατά την πρώτη επανεξέταση (p value 0.02), η αρχική διάμετρος (pvalue 0.045) και η ύπαρξη αστάθειας κατά τη διάγνωση (p value 0.02).Τα ευρήματα επιβεβαιώθηκαν και με την ανάλυση καμπύλων επιβίωσης (Kaplan Meier)Συμπέρασμα: Η συνολική αύξηση των ακουστικών νευρινωμάτων θα πρέπει να διαχωρίζεται από την κλινικά σημαντική αύξηση. Η αύξηση στο μέγεθος κατά την πρώτη επανεξέταση αποτελεί στατιστικά σημαντικό προγνωστικό παράγοντα.
Η διακυβέρνηση της αυτοκρατορίας σε μια κρίσιμη περίοδο
Authors: Σταύρου Χρυσάνθη
Published: September 2021

Η παρούσα μελέτη έχει ως αντικείμενο έρευνας τον Μιχαήλ Ζ΄ Δούκα (1071-1078) και τη διακυβέρνηση της Βυζαντινής Αυτοκρατορίας σε μία κρίσιμη περίοδο μετά τη μάχη του Μαντζικέρτ (1071). Η διατριβή διαρθρώνεται σε πέντε μέρη. Στο πρώτο εξετάζεται η βιογραφία του Μιχαήλ Δούκα, και ιδιαίτερα η εικόνα που παρουσιάζουν οι πηγές γι’ αυτόν ως άνθρωπο και ως αυτοκράτορα, η άνοδός του στον θρόνο και η σύζυγός του, η Γεωργιανή πριγκίπισσα Μαρία Αλανή. Στο δεύτερο μέρος παρουσιάζονται οι συνεργάτες του Μιχαήλ Ζ΄, η σταδιοδρομία και ο ρόλος τους στην άσκηση της εξουσίας. Πρόκειται για τους καίσαρα Ιωάννη Δούκα, μητροπολίτη Σίδης Ιωάννη, Νικηφορίτζη και Μιχαήλ Ψελλό. Στο τρίτο μέρος εξετάζονται η εσωτερική πολιτική και οι μεταρρυθμίσεις του αυτοκράτορα στην απονομή της δικαιοσύνης, την οικονομία, τους τιμητικούς τίτλους και τη στρατιωτική οργάνωση. Το τέταρτο μέρος πραγματεύεται τις στάσεις εναντίον του Μιχαήλ Ζ΄. Η στρατιωτική αδυναμία της αυτοκρατορίας, η κακή οικονομική κατάσταση, η υπερβολική φορολόγηση και η ανεπιτυχής οικονομική πολιτική του Μιχαήλ Ζ΄ και του Νικηφορίτζη οδήγησαν σε στάσεις και εξεγέρσεις. Το πέμπτο μέρος είναι αφιερωμένο στην εξωτερική πολιτική του Μιχαήλ Ζ΄, Αρχικά εξετάζονται η κατάσταση στη Μ. Ασία μετά τη μάχη του Μαντζικέρτ και οι αυτοκρατορικές προσπάθειες προκειμένου να συγκρατηθούν οι Σελτζούκοι και οι τουρκομανικές ομάδες που διενεργούσαν επιδρομές στην περιοχή. Παρουσιάζονται επίσης οι σχέσεις της αυτοκρατορίας με τη Δύση και ειδικά με τη Βενετία, τους Νορμανδούς, που είχαν κατακτήσει τις τελευταίες βυζαντινές κτήσεις στη νότιο Ιταλία, και τον πάπα. Περιγράφονται ακόμη οι διπλωματικές σχέσεις με τους Ούγγρους. Η εργασία ολοκληρώνεται με τα συμπεράσματα για τον Μιχαήλ Ζ΄ και τη διακυβέρνηση της αυτοκρατορίας.
Οι χαρακτήρες στα μυθιστορήματα για παιδιά και εφήβους του Μ. Κοντολέων
Authors: Τσούτσουβα Μαρία
Published: September 2021

[…] Στόχος της παρούσας έρευνας είναι να καταδειχτεί η αρτιότητα, η συνάφεια, η αληθοφάνεια, η ζωντάνια των χαρακτήρων και η συνεισφορά τους στη δημιουργία ενός ελκυστικού μυθοπλαστικού κόσμου και στη λογοτεχνικότητα των υπό εξέταση έργων. Οι χαρακτήρες μελετώνται τόσο στο επίπεδο της ιστορίας ως προς τα στοιχεία που τους δομούν και τους καθιστούν αληθοφανείς στο πλαίσιο του μυθοπλαστικού τους κόσμου, όσο και στο αφηγηματικό επίπεδο με αναζήτηση των τρόπων πραγμάτωσής τους, οι οποίοι σχετίζονται με τις συγγραφικές επιλογές και τη χρήση ποικίλων αφηγηματικών τεχνικών, έκδηλο γνώρισμα του Μ. Κοντολέων. Βασική πρόθεσή μας και η εξέταση της θέσης των χαρακτήρων στην αλυσίδα των αφηγηματικών παραγόντων και ο μεταξύ τους συσχετισμός, καθώς το έργο του Μ. Κοντολέων, λόγω και των συχνών στοιχείων αυτοαναφορικότητας και διακειμενικότητας που συνδέουν αρκετούς χαρακτήρες σε ένα δίκτυο εσωτερικών αναφορών, ωθεί τον αναγνώστη να ανατρέξει στις σχέσεις συγγραφέα- αφηγητή-χαρακτήρων, υποστηρίζοντας με τον τρόπο αυτό τη «συνομιλία» και «συνδιαλλαγή» μεταξύ τους. Καθώς υπάρχουν αντιθετικές και συγκρουόμενες θεωρητικές απόψεις για την οντολογία, τη φύση και το ρόλο των χαρακτήρων, ακολουθώντας τη Μ. Νikolajeva υιοθετούμε στοιχεία και απόψεις που προέρχονται από πολλαπλές προσεγγίσεις: μιμητικές, οι οποίες εκλαμβάνουν τους χαρακτήρες ως αναπαραστάσεις και απομιμήσεις ανθρώπων, σημειωτικές, οι οποίες τους εκλαμβάνουν ως κειμενικές και λεκτικές κατασκευές με έμφαση στο πράττειν, και συνδυαστικές, όπως αυτές έχουν διατυπωθεί από τους S. Chatman, S. Rimmon-Kenan, U. Margolin, J. Phelan. Εννοείται ότι τα διάφορα στοιχεία που υιοθετούνται δεν αλληλοσυγκρούονται, ούτε αλληλοαναιρούνται, αλλά προσιδιάζουν κατάλληλα στις ανάγκες συγκεκριμένων μυθιστορημάτων και χαρακτήρων. Στοιχεία επίσης αντλούνται από τη μυθική θεωρία του Ν. Frye, τις θεωρίες της Aναγνωστικής Ανταπόκρισης, τη θεωρία των Λεκτικών Πράξεων, την Αφηγηματολογία και τη Φεμινιστική Κριτική. […]
Το φωτογραφικό τεκμήριο ως ιστορική πηγή για την κοινωνική και πολιτισμική ιστορία
Authors: Κυπριώτης Δημήτριος
Published: September 2021

Η διατριβή πραγματεύεται τη δυνατότητα αξιοποίησης των φωτογραφικών πηγών ως πηγών κοινωνικής και πολιτισμικής ιστορίας. Μελετάται η περίπτωση του φωτογραφικού αρχείου Φιλήρατου και Αντώνη Πάχου που αποτελείται από φωτογραφίες studio που δημιουργήθηκαν κατά τη διάρκεια του Μεσοπολέμου στη Σύμη Δωδεκανήσου.
Τεχνικές ομαδοποίησης και ταξινόμησης με εφαρμογές στην ανθρωποκεντρική ανάλυση εικόνων και εικονοσειρών
Authors: Τσάπανος Νικόλαος
Published: September 2021

Σε αυτή τη διδακτορική διατριβή, θα παρουσιάσουμε τα αποτελέσματα της έρευνας που διεξήχθει στις περιοχές της ομαδοποίησης και της ταξινόμησης δεδομένων με εφαρμογές στην ανθρωποκεντρική ανάλυση εικόνων και εικονοσειρών. Η κύρια συνεισφορά μας στο πεδίο της ταξινόμησης σχετίζεται με την εισαγωγή μιας δομής δεδομένων αναζήτησης σχημάτων βασισμένη στα δυαδικά δένδρα για τη γρήγορη ταυτοποίηση σχημάτων. Σύμφωνα τις ιδιότητες ενός ισορροπημένου δυαδικού δένδρου, μπορούμε να εισάγουμε, να αναζητούμε και να διαγράφουμε σχήματα σε λογαριθμικό χρόνο. Σε κάθε κόμβο του δένδρου ένας ασθενής ταξινομητής αποφασίζει σε ποιο μονοπάτι θα κατευθύνει την αναζήτηση. Στην αρχική του μορφή, το δένδρο κατασκευάζεται αυξητικά. Ξεκινώντας από ένα άδειο δένδρο, η δομή συμπληρώνεται εισάγοντας τα σχήματα στο δένδρο. Οι ταξινομητές σε κάθε κόμβο εκπαιδεύονται με έναν απλό και γρήγορο αλγόριθμο εκπαίδευσης. Η μετεξέλιξη αυτών των δένδρων εκμεταλλεύεται ολόκληρο το σύνολο εκπαίδευσης, σκοπεύοντας στη βελτίωση της ταχύτητας και της επίδοσης της προτεινόμενης δομής. Η κατασκευή του δένδρου και η εκπαίδευση των ταξινομητών των κόμβων πραγματοποιείται με πιο εκλεπτισμένους αλγόριθμους. Ο αλγόριθμος εκπαίδευσης των ταξινομητών μεγιστοποιεί την εκ των υστέρων πιθανότητα ένα σχήμα εισόδου να κατευθυνθεί στο σωστό υποδένδρο με βάση τα σχήματα που βρίσκονται στο κάθε υποδένδρο. Ο αλγόριθμος κατασκευής του δένδρου οργανώνει τα σχήματα με τέτοιον τρόπο, ώστε η εκπαίδευση κάθε ταξινομητή να είναι όσο πιο εύκολη γίνεται, ενώ παράλληλα το δένδρο να παραμένει ισορροπημένο. Στη συνέχεια θα παρουσιάσουμε τις συνεισφορές μας στο πεδίο της ομαδοποίησης δεδομένων με χρήση πινάκων ομοιότητας. Η πρώτη και σημαντικότερη συνεισφορά μας σε αυτόν τον τομέα αφορά την περικοπή του πίνακα πυρήνων του αλγόριθμου των κ-μέσων με χρήση πυρήνα. Ο προτεινόμενος αλγόριθμος περικοπής προσπαθεί να εκτιμήσει τον πληθάριθμο της ομάδας στην οποία ανήκει κάθε δείγμα και περικόπτει την αντίστοιχη γραμμή με βάση αυτήν την εκτίμηση. Αυτό έχει ως αποτέλεσμα τη συρρίκνωση του πίνακα πυρήνων και τη βελτίωση των επιδόσεων του αλγόριθμου των κ-μέσων με χρήση πυρήνα. Περιγράφεται, επίσης, μια κατανεμημένη υλοποίηση του προτεινόμενου αλγόριθμου. Ακόμα, δείχνουμε πως ο υπολογισμός του πίνακα πυρήνων μπορεί να πραγματοποιηθεί πολύ γρήγορα σε σύγχρονους επεξεργαστές και χρησιμοποιώντας κατάλληλο λογισμικό. Τέλος, παρουσιάζουμε μια στοχαστική μέθοδο ομαδοποίησης γραφημάτων βασισμένη στον Διακριτό Μετασχηματισμό Συνημιτόνου.
Δίκαιο ανταγωνισμού και διοικητική νομιμότητα
Authors: Ταραρά Ελένη
Published: September 2021

H διδακτορική διατριβή υπό τον τίτλο «Δίκαιο ανταγωνισμού και διοικητική νομιμότητα: o έλεγχος των πράξεων κρατικού παρεμβατισμού με κριτήριο τους κανόνες ανταγωνισμού» πραγματοποιήθηκε με υποτροφία από το Ίδρυμα «Αλέξανδρος Σ. Ωνάσης» και διαιρείται σε τρία μέρη. Το πρώτο μέρος ασχολείται με το φαινόμενο του κρατικού οικονομικού παρεμβατισμού, την ιστορική του εμφάνιση και την εξέλιξή του. Στο ίδιο μέρος αναλύεται το εύρος προστασίας της οικονομικής ελευθερίας στο ελληνικό Σύνταγμα και ειδικά στο άρθρο 5 αυτού, όπως επίσης και άλλα συνταγματικά δικαιώματα και ελευθερίες που συνιστούν το «Οικονομικό Σύνταγμα» της χώρας μας. Ανάμεσά τους, η εγγύηση για την προστασία του ελεύθερου ανταγωνισμού κατέχει δεσπόζουσα θέση. Το νομικό πλαίσιο που πρέπει να σέβεται η ιδιωτική οικονομική πρωτοβουλία συμπληρώνεται από ορισμένες κρίσιμες διατάξεις του δικαίου της Ευρωπαϊκής Ένωσης. Στο δεύτερο μέρος της διατριβής, εξετάζεται η αξιολόγηση των μέτρων του κρατικού οικονομικού παρεμβατισμού με κριτήριο τους κανόνες ανταγωνισμού τόσο στα πλαίσια της Ευρωπαϊκής Ένωσης όσο και στα πλαίσια της αμερικάνικης και της γαλλικής έννομης τάξης με στόχο να αποδειχτεί ότι ο δικαστικός έλεγχος των αντι-ανταγωνιστικών αποτελεσμάτων των μέτρων κρατικού οικονομικού παρεμβατισμού διεξάγεται με αποτελεσματικότητα σε πολλά νομικά συστήματα. Στο ίδιο μέρος, αναλύεται και η πρακτική της ελληνικής Επιτροπής Ανταγωνισμού, του μοναδικού οργάνου στην ελληνική έννομη τάξη που κλήθηκε να αξιολογήσει κρατικά μέτρα με βάση το εθνικό δίκαιο ανταγωνισμού. Διαμέσου αυτής της ανάλυσης, το ζήτημα του συμβιβασμού των στόχων δημοσίου συμφέροντος με τους εθνικούς και ενωσιακούς κανόνες ανταγωνισμού αναδεικνύεται ως ένα ιδιαίτερα ευαίσθητο ζήτημα. Στο τρίτο μέρος της διατριβής, προτείνεται η αναγνώριση μιας συνταγματικού επιπέδου αρχής για την προστασία του ελεύθερου ανταγωνισμού, η οποία ερείδεται στα άρθρα 5, 106, 4 και 25 παρ.1 εδ. α’ του Συντάγματος. Η αρχή αυτή εφαρμόζεται από τον διοικητικό δικαστή για την αξιολόγηση των κρατικών οικονομικών παρεμβάσεων και απαιτεί μια ισορροπία μεταξύ του ελεύθερου ανταγωνισμού και του δημοσίου συμφέροντος που εξυπηρετεί η κρατική παρέμβαση, ερειδόμενη στην προσεκτική εφαρμογή της αρχής της αναλογικότητας stricto sensu. Τέλος, στα πλαίσια του ίδιου μέρους, γίνεται προσπάθεια να διερευνηθούν όλες οι δυσχέρειες και τα προβλήματα που σχετίζονται με τη θεμελίωση του ρηξικέλευθου αυτού δικαστικού ελέγχου με στόχο να εντοπιστούν και να εισαχθούν στο δικονομικό μας σύστημα όλα εκείνα τα νομικά εργαλεία που θα επιτρέψουν στον διοικητικό δικαστή να αξιολογήσει το εύρος των αντι-ανταγωνιστικών αποτελεσμάτων των κρατικών παρεμβάσεων στην οικονομία.
Κλινική και μοριακή επιδημιολογία λοίμωξης από Dientamoeba Fragilis στον ελλαδικό χώρο
Authors: Βασσάλου Ευδοκία
Published: September 2021

ΕΙΣΑΓΩΓΗ: Η Dientamoeba fragilis είναι ένα πρωτόζωο με παγκόσμια κατανομή το οποίο όμως συχνά παραγνωρίζεται. Πρόκειται για ένα μαστιγοφόρο το οποίο έχει προσαρμοσθεί και πλέον ομοιάζει με αμοιβάδα. Είναι δυνατό να προκαλέσει συμπτώματα από το γαστρεντερικό σύστημα τα οποία προσομοιάζον με εκείνα του συνδρόμου του ευερέθιστου εντέρου. Μέχρι σήμερα δεν έχει διενεργηθεί καμιά μελέτη κλινικού ή επιδημιολογικού περιεχομένου στη χώρα μας. Η παρούσα έρευνα εστιάζεται στην περιγραφή της λοίμωξης από D. fragilis στον Ελλαδικό χώρο την τελευταία εξαετία (2010-2015).ΥΛΙΚΟ ΚΑΙ ΜΕΘΟΔΟΙ: Εξετάσθηκαν δείγματα κοπράνων από 1.361 ασθενείς με υποψία παρασίτωσης του εντέρου, εκτός από τα λοιπά παράσιτα του εντέρου, και για D. fragilis με μικροσκόποηση και αλυσιδωτή αντίδραση πολυμεράσης πραγματικού χρόνου. Τα χαρακτηριστικά των ασθενών εκείνω που βρέθηκαν να παρασιτώνται από D. fragilis συγκρίθηκαν με εκείνα όσων είχαν διαγνωσθεί με λοίμωξη από Giardia lamblia ή Blastocystis sp και ακολούθησε στατιστική επεξεργασία και ανάλυσηΑΠΟΤΕΛΕΣΜΑΤΑ: Η D. fragilis βρέθηκε στο 4,6% των ασθενών με υποψία παρασίτωσης του εντέρου. Σε συχνότητα ερχόταν τρίτη μετά τη Blastocystis sp. (8,4%) και δεύτερη μετά τη G. lamblia (4,9%) ανάμεσα στα παθογόνα πρωτόζωα του εντέρου. Οι ασθενείς που είχαν μολυνθεί μόνο με D. fragilis νοσηλεύονταν κατά περίπου 50% λιγότερο από ότι όσοι είχαν μολύνθεί μόνο G. lamblia [OR=0,47 (0,29-0,77)], ενώ φάνηκε ότι ανέχονταν τη συμπτωματολογία που εκδηλωνόταν λόγω της λοίμωξής τους το ίδιο καλά με όσους είχαν μολυνθεί μόνο με Blastocystis sp. Αιχμή παρουσιάστηκε στην ηλικιακή ομάδα των γυναικών με μονοπαρασίτωση από D. fragilis που ήταν στην πέμπτη δεκαετία της ζωής τους, όταν ασκούσαν τον γονεϊκό τους ρόλο και έρχονταν σε στενή επαφή με μικρά παιδιά που βιβλιογραφικά θεωρουνται πιο ευάλωτα σε παρασιτώσεις. Διαπιστώθηκε επιπλέον ότι στις αγροτικές περιοχές ο πληθυσμός ήταν πιο επιρρεπής να υποστεί μόλυνση με D. fragilis από ότι με G. lamblia [OR=4,70 (1,68-13,14)] ή Blastocystis sp. [OR=2,2 (1,07-4,90)]. Είναι χαρακτηριστικό ότι οι νέοι άντρες κάτω των 40 ετών είχαν μεγαλύτερη πιθανότητα να μολυνθούν από ότι οι γυναίκες [MH-OR=5,76 (1,70-19,54)].ΣΥΜΠΕΡΑΣΜΑ: Η D. fragilis ταυτοποιήθηκε σε χαμηλό ποσοστό μεταξύ του ενήλικου πληθυσμό της Ελλάδας με υποψία παρασίτωσης του εντέρου. Οι οικογενειακοί ιατροί πρώτης γραμμής θα πρέπει να είναι ενημερωμένοι για την πιθανότητα λοίμωξης από D. fragilis στην περίπτωση που κληθούν να αντιμετωπίσουν άτυπη συμπτωματολογία από το γαστερντερικό σύστημα που δεν μπορεί να αποδοθεί σε κάποιο άλλο λοιμογόνο παράγοντα ώστε να παρεγγέλνουν τις κατάλληλες εργαστηριακές εξετάσεις.
Cognitive human-robot interaction with social maps
Authors: Χαραλάμπους Κωνσταντίνος
Published: September 2021

Με τα ρομπότ να συσσωρεύουν όλο και περισσότερες δυνατότητες καθώς και αυτής του να ενεργούν πέρα από κάθε ντετερμινισμό, η ιδέα της εισαγωγής τους στην καθημερινή μας ζωή φαίνεται να είναι πιο κοντά τώρα. Τα ρομποτικά συστήματα και οι τεχνικές που εμφανίστηκαν κατά τη διάρκεια των τελευταίων ετών έχουν αποκτήσει εκπληκτικές δυνατότητες όπως το να αντιλαμβάνονται και να ερμηνεύουν το περιβάλλον τους όχι μόνο μέσα από χαμηλού επιπέδου χαρακτηριστικά, αλλά και με έννοιες κοντά στην ανθρώπινη κατανόηση. Τέτοιου είδους επιτεύγματα, σε συνδυασμό με τη φιλοδοξία τα ρομπότ να ενσωματωθούν σε εσωτερικούς ή δημόσιους χώρους, οδήγησαν στην άνθηση των πεδίων που ασχολούνται με την απόκριση των ρομπότ στην ανθρώπινη παρουσία. Υπό αυτή τη σκεπή, το πεδίο της κοινωνικής χαρτογράφησης εισήχθη πρόσφατα για τη διαχείριση του κοινόχρηστου χώρου μεταξύ ρομπότ και ανθρώπων. Η κοινωνική χαρτογράφηση ασχολείται με το πρόβλημα της πλοήγησης ρομπότ έχοντας επίγνωση της ανθρώπινης παρουσίας. Ενώ το πεδίο εφαρμογής της αυτόνομης πλοήγησης περιορίζεται στην αποφυγή εμποδίων και την επίτευξη του στόχου, η κοινωνική χαρτογράφηση στοχεύει στην περιήγηση του ρομπότ λαμβάνοντας υπόψη επιπλέον παράγοντες όπως την ανθρώπινη άνεση, την φυσικότητα και την κοινωνικότητα. Τέτοιοι χάρτες λειτουργούν από κοινού με τους μετρικούς, ενισχύοντας έτσι την αντίληψη του ρομπότ για το περιβάλλον, ειδικότερα για τα άτομα, τη σχετική τους θέση ως προς το ρομπότ καθώς και μεταξύ τους ενώ παρέχει την ευκαιρία της ανάπτυξης ρομποτικών συστημάτων που παρέχουν την αίσθηση οικειότητας προς τους χρήστες, με αποτέλεσμα την ευρεία αποδοχή των ρομπότ στην καθημερινή ζωή. Ο κύριος σκοπός αυτής της διδακτορικής διατριβής είναι η ανάπτυξη επακριβών και συνεκτικών κοινωνικών χαρτών που θα επιτρέπουν τη λειτουργία των ρομπότ σε περιβάλλοντα με ανθρώπινη παρουσία.
Μοσχοπολιτών τύχαι
Authors: Καρακώστα Κωνσταντίνα
Published: September 2021

Η παρούσα εργασία βασίζεται στο δίπολο Μοσχόπολη-Miskolc, με επίκεντρο τις βαθύτατες αλλαγές που συνέβησαν στον εθνικό φυσιογνωμικό ιστό των Βλάχων, στην οικονομική και κοινωνική πραγματικότητά τους. Σκοπός της εργασίας είναι να επαναπροσεγγίσει και τελικά να επαναπροσδιορίσει το θέμα της βλάχικης ταυτότητας, μελετώντας αρχικά τις οικονομικές και κοινωνικές συνθήκες της πλέον αναγνωρισμένης και ακμάζουσας βλάχικης εστίας, της Μοσχόπολης και έπειτα παρουσιάζοντας ένα παράδειγμα που επιτρέπει να καταδειχθεί η διαδικασία εξέλιξης της μοσχοπολίτικης-βλάχικης ταυτότητας σε μια πόλη της Αψβουργικής Μοναρχίας, το Miskolc. Για την μελέτη του εν λόγω ερευνητικού ζητουμένου η επιλογή των παραπάνω πόλεων κάθε άλλο παρά τυχαία ήταν. Η Μοσχόπολη συμβολίζει την παράδοση, το παρελθόν, ενώ από την άλλη πλευρά στα μοναρχικά εδάφη αποτυπώνονται εξαιρετικά χαρακτηριστικά οι αλλαγές που συνέβησαν στον εθνικό φυσιογνωμικό ιστό των Βλάχων μετοίκων τόσο εξαιτίας των ιδιαίτερων συνθηκών που επικρατούσαν, όσο και εξαιτίας της ευρείας διάδοσης των ιδεών του Διαφωτισμού που παρεισέφρεε εκεί με γοργούς ρυθμούς. Εκείνο που τελικά προκύπτει είναι ότι η «Τύχη των Μοσχοπολιτών» βρισκόταν σε άμεση συνάρτηση με τον τελικό προορισμό της εγκατάστασής τους, πραγματικότητα που ερμηνεύει απόλυτα την διαφορετικότητα που έλαβε από τόπο σε τόπο.
Προσδιορισμός της συμβολής των μεταλλαγών υπόπτων γονιδίων με γενετική προδιάθεση για το ψευδοαποφολιδωτικό σύνδρομο στην Ήπειρο
Authors: Χήρας Δημήτριος
Published: September 2021

ΣκοπόςΤο ψευδοαποφολιδωτικό σύνδρομο (Ψ/Α.Σ) αποτελεί μια σύνθετη πάθηση, με όψιμη έναρξη εμφάνισηστην οποία εμπλέκονται πολλαπλά γονίδια και/ή περιβαλλοντικοί παράγοντες. Το Ψ/Α.Σ αποτελεί τoπιο συχνά προσδιορισμένο αίτιο χρόνιου γλαυκώματος ανοικτής γωνίας. Στον ελληνικό πληθυσμό τηςΗπείρου, το Ψ/Α.Σ και το ψευδοαποφολιδωτικό γλαύκωμα (Ψ/Α.Γ) απαντώνται σε υψηλή συχνότητα.Στην παρούσα μελέτη, αναπτύξαμε μία αξιόπιστη μεθοδολογία για τη γονοτύπωση του γονιδίουLOXL1, διερευνήσαμε την αναφερόμενη σύνδεση του LOXL1 με το Ψ/Α.Σ-Ψ/Α.Γ και εκτιμήσαμε τηνσυμβολή των πολυμορφισμών APOE και MTHFR ως γενετικοί δείκτες κινδύνου και στις δύοκαταστάσεις στον πληθυσμό μας.ΜέθοδοςΣυλλέχθηκαν δείγματα αίματος από 82 ασθενείς με Ψ/Α.Γ, 69 ασθενείς με Ψ/Α.Σ, 52 ασθενείς με πρωτοπαθές γλαύκωμα ανοικτής γωνίας (ΠΓΑΓ) και 107 άτομα ομάδας ελέγχου. Η γονοτύπωση τωνπολυμορφισμών του APOE και MTHFR C677T πραγματοποιήθηκε με εξακριβωμένες μεθόδους από τογενωμικό DNA που εξήχθη. Για τη γονοτύπωση δύο γνωστών σημειακών πολυμορφισμών (G153D καιR141L) του LOXL1 αναπτύχθηκε και βελτιστοποιήθηκε μεθοδολογία PCR πραγματικού χρόνου καιανάλυση καμπύλων τήξης για τους προαναφερθέντες πολυμορφισμούς του γονιδίου LOXL1 χρησιμοποιώντας δύο διαφορετικά κανάλια του οργάνου LightCycler (Roche), εξετάζοντας ξεχωριστάκάθε πολυμορφισμό.ΑποτελεσματαΔεν παρατηρήθηκαν στατιστικά σημαντικές διαφορές για τους πολυμορφισμούς του APOE και MTHFRμεταξύ Ψ/Α.Σ, Ψ/Α.Γ και ομάδας ελέγχου. Το Ε2 αλλήλιο του APOE φάνηκε να συνδέεται με αυξημένοκίνδυνο για ΠΓΑΓ στον υπό μελέτη πληθυσμό. H μεθοδολογία για το LOXL1 ήταν ταχεία και αξιόπιστη,επιδεικνύοντας καλή απόδοση και επαναληψιμότητα στην ποσοτικοποίηση και αξιοπιστία στηγονοτύπωση. Από τα αποτελέσματα επιβεβαιώνεται η σύνδεση του LOXL1 με το Ψ/Α.Σ-Ψ/Α.Γ σεΕλληνικό πληθυσμό. Η σύνδεση του Ψ/Α.Σ-Ψ/Α.Γ με τον G153D φάνηκε να είναι λιγότερο ισχυρή στονπληθυσμό που μελετήθηκε (Ψ/Α.Σ: OR=2,162, p=0,039, Ψ/Α.Γ: OR=2,794, p=0,002) σε σχέση μεάλλους πληθυσμούς σε διάφορες μελέτες. Ενώ για τον πολυμορφισμό R141L η σύνδεση αποδείχθηκεμόνο για το Ψ/Α.Γ (OR=3,529, p<0,001). Δεν προέκυψε σύνδεση του ΠΓΑΓ με κανένας από τους δύο πολυμορφισμούς του LOXL1.ΣυμπεράσματαΕπιβεβαιώσαμε την σύνδεση του LOXL1 με το Ψ/Α.Σ-Ψ/Α.Γ, ενώ οι πολυμορφισμοί του APOE καιMTHFR δεν αποτελούν σημαντικό παράγοντα κινδύνου για την ανάπτυξη Ψ/Α.Σ-Ψ/Α.Γ στον ελληνικόπληθυσμό από την Ήπειρο. Στον πληθυσμό μας, προτείνουμε ότι ο R141L μπορεί να συμβάλλει στηνεκδήλωση Ψ/Α.Γ ως ανεξάρτητος παράγοντας κινδύνου και όχι απαραιτήτως μέσω του Ψ/Α.Σ
Διερεύνηση συνδυασμένης χρήσης δεδομένων SAR με ετερογενή τοπογραφικά δεδομένα μέσω συνταύτισης μη συναρτησιακών καμπυλών
Authors: Βασιλάκη Δήμητρα
Published: September 2021

Τα σύγχρονα δορυφορικά δεδομένα SAR έχουν πλέον, ανάλυση συμβατή με εκείνη υφιστάμενων τηλεπισκοπικών και γεωχωρικών δεδομένων. Υπό αυτό το πρίσμα, ο αντικειμενικός σκοπός της διατριβής είναι διττός: i) να διερευνήσει τη δυνατότητα της συνδυασμένης χρήσης των δορυφορικών δεδομένων SAR υψηλής ανάλυσης με ετερογενή τοπογραφικά δεδομένα και ii) να διερευνήσει τη χρήση γραμμικών στοιχείων ως εναλλακτική (του μεμονωμένου σημείου) μορφή πληροφορίας αναφοράς για την αλληλοαναφορά των δεδομένων SAR με ετερογενή τοπογραφικά δεδομένα. Η διατριβή εισάγει γενικές μεθόδους για την αυτόματη ολική συνταύτιση ετερογενών γραμμικών στοιχείων ακανόνιστης γεωμετρίας (μη συναρτησιακών καμπυλών) ίδιων (2Δ-2Δ, 3Δ-3Δ) ή διαφορετικών διαστάσεων (3Δ-2Δ), οι οποίες διαχειρίζονται οποιαδήποτε γεωμετρία, συμπεριλαμβανομένης της πλευρικής γεωμετρίας των αισθητήρων SAR. Επίσης εισάγει γενικές μεθόδους για την άμεση γεωαναφορά εικόνων TerraSAR-X SSC και τη γεωμετρική συσχέτιση και τη ραδιομετρική συγχώνευση/σύντηξη μη γεωμετρικά διορθωμένων τηλεπισκοπικών και γεωχωρικών δεδομένων. Οι γενικές μέθοδοι στη συνέχεια συνδυάζονται μεταξύ τους και με άλλες γενικές μεθόδους και προβλήματα της επιστήμης του Αγρονόμου και Τοπογράφου Μηχανικού προκειμένου να αναπτυχθούν ειδικές μέθοδοι για την αλληλοαναφορά/γεωαναφορά μη γεωμετρικά διορθωμένων εικόνων SAR με άλλου τύπου τοπογραφικά δεδομένα και τη συνέργεια των δεδομένων SAR με ετερογενή τοπογραφικά δεδομένα. Οι ειδικές μέθοδοι επιτυγχάνουν να πραγματοποιήσουν την αλληλοαναφορά/γεωναφορά μη γεωμετρικά διορθωμένων δεδομένων SAR και τηλεπισκοπικών και γεωχωρικών δεδομένων, τη συγχώνευση/σύντηξη μη γεωμετρικά διορθωμένων εικόνων SAR με έγχρωμες οπτικές εικόνες στην πλευρική γεωμετρία των SAR αισθητήρων και την ταχεία γεωμετρική διόρθωση εικόνων TerraSAR-X χρησιμοποιώντας άμεσα διαθέσιμα παγκόσμια δεδομένα. Σε αντίθεση με προηγούμενη σχετική έρευνα, η παρούσα διατριβή θεωρηθεί: i) υψηλής ανάλυσης δεδομένα SAR, ii) μη γεωμετρικά διορθωμένα δεδομένα, iii) γραμμικά στοιχεία ακανόνιστης γεωμετρίας, iv) έδαφος τυχαίας μορφολογίας, όχι απαραίτητα επίπεδο, v) ευρύτερες περιοχές της γήινης επιφάνειας, όχι μόνο μικρά τμήματα, vi) μετρητική αξιοποίηση δεδομένων SAR για τοπογραφικές εφαρμογές. Την περίοδο εκπόνησης της διατριβής καμία από τις παραπάνω μεθόδους δεν ήταν διαθέσιμη στη βιβλιογραφία ή σε ερευνητικό ή εμπορικό λογισμικό. Όλες οι μέθοδοι αναπτύχθηκαν εκ του μηδενός. Οι προτεινόμενες μέθοδοι και διαδικασίες τεκμηριώθηκαν και αξιολογήθηκαν με πλήθος προσομοιωμένων και πραγματικών δεδομένων και πραγματικών προβλημάτων, μερικά εκ των οποίων μόλις και μετά βίας επιλύονται με συνήθεις διαδικασίες. Σε κάθε περίπτωση οι μέθοδοι παρουσιάζουν πολύ καλή επίδοση και ενθαρρύνουν περαιτέρω έρευνα στη χρήση γραμμικών στοιχείων και στη συνέργεια των δεδομένων SAR με ετερογενή τοπογραφικά δεδομένα.
The reception of detective fiction
Authors: Αντωνίου Βικτώρια
Published: September 2021

Στόχος της είναι η εμπειρική συγκρότηση ενός κοινωνιολογικού πορτραίτου των σύγχρονων αναγνωστών του δημοφιλούς αστυνομικού μυθιστορήματος και εδραιώνεται σε δύο επιδιώξεις: στην αναγνώριση των υφιστάμενων εννοιολογικών, ταξινομικών σχημάτων και στην αντιπαραβολή τους με τα αντίστοιχα σχήματα κριτικών προσεγγίσεων του δημοφιλούς αστυνομικού μυθιστορήματος από τις απαρχές του μέχρι και σήμερα. Ο στόχος επιτυγχάνεται μέσω μιας διεξοδικής μελέτης σχετικής κριτικής λογοτεχνίας και της αντιμετώπισης των μηνυμάτων της ηλεκτρονικής λίστας συζήτησης DorothyL ως μια βάση δεδομένων που περιλαμβάνει έκδηλους συνδυασμούς κοινωνικο-λογοτεχνικών πληροφοριών. Η δόμηση ενός corpus μηνυμάτων και η στατιστική επεξεργασία του μέσω ενός συνδυασμού ποιοτικής ανάλυσης περιεχομένου και γκρεϊμασιανής δομικής σημαντικής επιβεβαιώνουν οτι οι καθημερινές καταγραφές λογοτεχνικών προτιμήσεων μπορούν να συμβάλλουν σε μια εύγλωτη περιγραφή του σύγχρονου βιβλιόφιλου. Το βασικό εύρημα είναι ότι οι σύγχρονοι αναγνώστες του δημοφιλούς αστυνομικού μυθιστορήματος αρέσκονται σε ένα συνδυασμό χαρακτηριστικών που εμφανίζεται στα τέλη της δεκαετίας του 1970 και επιβάλλει ιστορικότητα και δομική τελειότητα. Το βασικό συμπέρασμα που προκύπτει είναι ότι η εμπειρική ανεπάρκεια στην μελέτη της δημοφιλούς λογοτεχνίας ώθησε τους θεωρητικούς της κουλτούρας στην θεώρηση του καταναλωτή/αναγνώστη ως, σε μεγάλο βαθμό, λοβοτομημένου υπέρμαχου του κατεστημένου, και της εν λόγω λογοτεχνίας ως ένα από τα βασικά εργαλεία της επέμβασης. Ωστόσο, η παρούσα προσέγγιση αποδεικνύει ότι τα μέλη της λίστας DorothyL είναι επίμονοι και χειραφετημένοι παράγοντες που οικειοποιούνται την αρχική στερεώτυπη διατύπωση του αστυνομικού μυθιστορήματος και αξιώνουν οι αγαπημένες τους αστυνομικές ιστορίες να επιδεικνύουν συγκεκριμένα χαρακτηριστικά. Στην παρούσα διατριβή γαλλικές δομικές και μεταδομικές κριτικές υποθέσεις για την φύση της γλώσσας, της κουλτούρας και του ανθρώπου κυρώνονται από τον πραγματικό αποδέκτη της κουλτούρας. Τα μέλη της λίστας DorothyL επιβεβαιώνουν την αυτόνομη, ανατρεπτική φύση της λογοτεχνίας και της διαλεκτικής σχέσης κειμένου και κοινωνικής πραγματικότητας — υποθέσεις που για πολύ καιρο επικυρώνονταν μόνο βάση (μετα)κειμενικής κριτικής και ερμηνείας εδραζόμενης σε ιδεατούς/εικονικούς αναγνώστες. Αυτή η διατριβή επιχειρηματολογεί υπερ μιας μεθοδολογικά ουδέτερης προσέγγισης της δημοφιλούς κουλτούρας, μιας προσέγγισης που δεν παραγκωνίζει τον πραγματικό αναγνώστη, και προτείνει ως απαραίτητη την περαιτέρω έρευνα βασισμένη σε αυθεντικές καταγραφές των προτιμήσεων και απόψεων των αναγνωστών.
Ιστοπαθολογικές αλλοιώσεις των εγκεφαλικών αγγείων συνεπεία χρήσης τοξικών ουσιών
Authors: Ζωγόπουλος Παναγιώτης
Published: September 2021

Οι τοξικές ή ναρκωτικές ουσίες είναι γνωστό ότι επιδρούν σε διάφορους ιστούς και όργανα, μεταξύ αυτών και στα εγκεφαλικά αγγεία. Αναφορικά με τις αλλοιώσεις των εγκεφαλικών αγγείων έχουν δημοσιευτεί κάποια μεμονωμένα περιστατικά ή κάποιες μικρές σειρές, αλλά μέχρι τώρα δεν έχει γίνει μια συστηματική μελέτη των ιστοπαθολογικών αλλοιώσεων των εγκεφαλικών αγγείων συνεπεία χρήσης τοξικών ουσιών.Στα πλαίσια της παρούσας διατριβής έγινε συλλογή 65 δειγμάτων εγκεφάλων από την Ιατροδικαστική Υπηρεσία Αθηνών. Οι εγκέφαλοι/δείγματα εντάχθηκαν σε δύο κατηγορίες, βάσει του ιστορικού και της τοξικολογικής εξέτασης: τους εγκεφάλους από χρήστες ναρκωτικών ουσιών (n=48) και τους εγκεφάλους από υγιή άτομα, παρόμοιας ηλικίας με αρνητική τοξικολογική εξέταση (n=17), που αποτέλεσαν και την ομάδα ελέγχου. Τα δείγματα εγκεφάλων αρχικώς εξετάστηκαν μακροσκοπικώς και στη συνέχεια ελήφθησαν τομές από τις κάτωθι περιοχές: μετωπιαίος λοβός, παρεγκεφαλίδα, βασικά γάγγλια, ιππόκαμπος και γέφυρα. Οι τομές μονιμοποιήθηκαν και κατόπιν έγινε χρώση τους με αιματοξυλινη-ηωσίνη και μελέτη τους στο μικροσκόπιο. Αναζητήθηκαν ιστολογικές αλλοιώσεις των εγκεφαλικών αγγείων στις προαναφερθείσες περιοχές και ταξινομήθηκαν σε τρεις κατηγορίες: αλλοιώσεις του αγγειακού αυλού, αλλοιώσεις του αγγειακού τοιχώματος και περιαγγειακές αλλοιώσεις. Στο σύνολο των εγκεφάλων από χρήστες ναρκωτικών ουσιών ανευρέθησαν ιστοπαθολογικές αλλοιώσεις των εγκεφαλικών αγγείων. Από το σύνολο των αλλοιώσεων αυτών παρατηρήθηκε σε στατιστικά σημαντικό βαθμό προσκόλληση λεμφοκυττάρων στο ενδοθήλιο των εγκεφαλικών αγγείων και διατοιχωματική διήθηση από φλεγμονώδη κύτταρα σε όλες τις θέσεις που μελετήθηκαν σε εγκεφάλους χρηστών ναρκωτικών ουσιών σε σχέση με την ομάδα ελέγχου. Επίσης, ινιδοειδής εκφύλιση του αγγειακού τοιχώματος παρατηρήθηκε σε βαθμό στατιστικά σημαντικό στην ωχρά σφαίρα, στον ιππόκαμπο και στη γέφυρα, αλλά όχι στον μετωπιαίο λοβό ή την παρεγκεφαλίδα (φλοιό ή οδοντωτό πυρήνα). Τέλος, περιαγγειακή διήθηση από φλεγμονώδη κύτταρα παρατηρήθηκε σε στατιστικά σημαντικό βαθμό στην ωχρά σφαίρα, ενώ περιαγγειακό οίδημα και αιμορραγία παρατηρήθηκαν σε στατιστικά σημαντικό βαθμό στον ιππόκαμπο των χρηστών ναρκωτικών ουσιών σε σχέση με την ομάδα ελέγχου.
Αυτόματη ανάκτηση μουσικής πληροφορίας με έμφαση στο ρυθμό
Authors: Γκιόκας Άγγελος
Published: September 2021

Σκοπός της παρούσας διατριβής είναι η ανάπτυξη τεχνικών για την αυτόματη ανάλυση μουσικών σημάτων. Μεγάλη έμφαση δίνεται στην αυτόματη ανάλυση του ρυθμού, ο οποίος αποτελεί ένα θεμελιώδες μέγεθος της μουσικής, αφού ορίζει την χρονική δομή και οργάνωση του μουσικού σήματος. Αποτελεί δομικό στοιχείο σε ένα σύστημα αυτόματης μεταγραφής (transcription) της μουσικής, ενώ η ρυθμική πληροφορία μπορεί να χρησιμοποιηθεί και σε άλλες σημαντικές εφαρμογές όπως η δεικτοδότηση και ανάκτηση βάσει περιεχομένου ο υπολογισμός ρυθμικής ομοιότητας και η μίξη σημάτων.Εξέχουσα σημασία στην ανάπτυξη ενός συστήματος αυτόματης ανάλυσης ρυθμικού περιεχομένου είναι η συνάρτηση περιοδικότητας. Η συνάρτηση περιοδικότητας αποτελεί το «ρυθμικό φάσμα» ενός μουσικού σήματος, αφού μας δίνει την ισχύ των διάφορων περιοδικοτήτων. Ένα μεγάλο μέρος της παρούσας διατριβής είναι αφιερωμένο στην εξαγωγή και επεξεργασία μιας συνάρτησης περιοδικότητας. Χρησιμοποιώντας μοντέρνες τεχνικές επεξεργασίας σήματος όπως τον διαχωρισμό πηγών, προτείνεται μια συνάρτηση περιοδικότητας, η οποία αποτελεί μια εύρωστη αναπαράσταση του ρυθμικού περιεχομένου. Στη συνέχεια γίνεται επεξεργασία της συνάρτησης περιοδικότητας με τεχνικές μη επιβλεπόμενης μάθησης για την εξαγωγή συμπαγών χαρακτηριστικών. Τα χαρακτηριστικά αυτά χρησιμοποιούνται σε δύο προβλήματα ρυθμικής κατηγοριοποίησης: την αυτόματη κατηγοριοποίηση βάσει ρυθμικής κλάσης και την εξαγωγή του χρονικού κλειδιού. Στη συνέχεια προτείνονται τρεις διαφορετικές μέθοδοι εξαγωγής του τέμπο από τη συνάρτηση περιοδικότητας και τα χαρακτηριστικά της καθώς και μια τεχνική εξαγωγής των θέσεων του μουσικού παλμού έχοντας γνώση του τέμπο. Επίσης, η συνάρτηση περιοδικότητας τροποποιείται έτσι ώστε να είναι προσεγγιστικά αντιστρέψιμη, δηλαδή να είναι εφικτό να ανακατασκευαστεί ένα μουσικό σήμα από την συνάρτηση περιοδικότητας τέτοιο ώστε να διατηρεί τη ρυθμική δομή του αρχικού σήματος.Τέλος, τα ρυθμικά χαρακτηριστικά πλαισιώνονται από χαρακτηριστικά «χροιάς» και «αρμονίας» προκειμένου να δημιουργηθεί ένα ολοκληρωμένο σύστημα μουσικής ομοιότητας βάσει περιεχομένου. Το σύστημα αυτό ενσωματώθηκε σε μια διαδικτυακή πλατφόρμα αναζήτησης μουσικής βάσει περιεχομένου.Συνοψίζοντας, στα πλαίσια της παρούσας διατριβής αντιμετωπίστηκαν έξι διαφορετικά προβλήματα μουσικής ανάλυσης. Η εύρεση του μουσικού κλειδιού, η εύρεση χορευτικού στυλ, η εξαγωγή του τέμπο, η εξαγωγή του παλμού, και ο υπολογισμός της ομοιότητας βάσει περιεχομένου μεταξύ δύο μουσικών κομματιών. Επιπλέον, προτάθηκε τρόπος υπολογισμού μιας «αντιστρέψιμης» συνάρτησης περιοδικότητας. Οι προτεινόμενοι μέθοδοι αξιολογήθηκαν για όλα τα προβλήματα σε μεγάλο εύρος δεδομένων και συγκρινόμενες με άλλες μεθόδους αιχμής, πέτυχαν ανταγωνιστικά και σε αρκετές περιπτώσεις καλύτερα αποτελέσματα από οποιαδήποτε άλλη μέθοδο.
Σχεδιασμός πρόβλεψης συμπεριφοράς και αξιολόγηση των επιπτώσεων δασικών πυρκαγιών με χρήση γεωπληροφορικής
Authors: Παλαιολόγου Παλαιολόγος
Published: September 2021

Το θέμα της διδακτορικής διατριβής είναι ο σχεδιασμός πρόβλεψης συμπεριφοράς και η αξιολόγηση των επιπτώσεων δασικών πυρκαγιών με χρήση της γεωπληροφορικής. Για το πρώτο τμήμα της έρευνας έγιναν εκτεταμένες δειγματοληψίες στα δάση της Λέσβου ώστε να καταγραφούν δασικοί–οικολογικοί παράγοντες που σχετίζονται με το φαινόμενο των δασικών πυρκαγιών. Ακολούθησε στατιστική ανάλυση και χαρτογράφηση βασικών παραμέτρων που μετρήθηκαν στο πεδίο και αφορούν την κόμη των δασικών συστάδων, κυρίως για τα δάση κωνοφόρων, ώστε να επιτευχθεί η χαρτογράφηση τους με απώτερο σκοπό την χρήση τους σε λογισμικά προσομοίωσης συμπεριφοράς πυρκαγιών. Στη συνέχεια, διεξήχθησαν αναλύσεις γνωστών ιστορικών περιστατικών πυρκαγιάς που εκδηλώθηκαν στη νήσο Λέσβο για την εκτίμηση της ακρίβειας προσομοίωσης. Έπειτα, διεξήχθη ενδελεχής εκτίμηση των επιπτώσεων πυρκαγιών πρώτης τάξης καθώς και της συμπεριφοράς της πυρκαγιάς που εκδηλώθηκε στην Λευκίμμη Έβρου το 2011. Διενεργήθηκαν δειγματοληψίες εντός της καμένης περιοχής για τη μέτρηση και εκτίμηση των αμέσων συνεπειών που προέκυψαν από την δράση της πυρκαγιάς. Οι μετρήσεις διεξήχθησαν με εφαρμογή των πρωτοκόλλων δειγματοληψιών του FIREMON. Οι μετρήσεις συσχετίστηκαν με αποτελέσματα που προέκυψαν από την ανάλυση δορυφορικών εικόνων Landsat, με κύριο αποτέλεσμα την εκτίμηση και χαρτογράφηση της σφοδρότητας καύσης και της περιμέτρου της πυρκαγιάς. Ακολούθησε η χαρτογράφηση της μεταπυρικής κατάστασης της βλάστησης με δορυφορικές εικόνες υψηλής χωρικής διακριτικής ικανότητας. Έπειτα, διενεργήθηκαν χωρικές προσομοιώσεις της συμπεριφοράς της πυρκαγιάς με τα λογισμικά FARSITE και FlamMap και διενεργήθηκε χωρική εκτίμηση των επιπτώσεων πρώτης τάξης της πυρκαγιάς. Τέλος, διεξήχθη έρευνα για τον σχεδιασμό ενός δείκτη εκτίμησης επιπτώσεων δασικών πυρκαγιών. Συγκεκριμένα, καθορίστηκαν κατηγορίες επιπτώσεων, κάθε μια με τα δικά της κριτήρια, ενώ το κάθε κριτήριο είχε τις δικές του προκαθορισμένες επιλογές σε μια κλίμακα από 0 (καμία επίπτωση) έως και 100 (υψηλή επίπτωση). Οι βαθμολογίες των κριτηρίων σταθμίζονται με συντελεστές βαρύτητας που προέκυψαν από την εφαρμογή της μεθόδου Analytic Hierarchy Process, ενώ στη συνέχεια συνδυάζονται για να αποδοθεί η συνολική βαθμολογία της κατηγορίας. Οι επιμέρους βαθμολογίες των κατηγοριών συνδυάζονται για να προκύψει η τελική βαθμολογία του δείκτη. Η προτεινόμενη μέθοδος δοκιμάστηκε για την πυρκαγιά της Λευκίμμης, ενώ σχεδιάστηκε και διαδικτυακό λογισμικό που επιτρέπει την αυτοματοποίηση της όλης διαδικασίας.
Δυνατότητες αξιοποίησης των διαδικτυακών παιχνιδιών Gettygames στη διδασκαλία των εικαστικών στην ΣΤ΄ τάξη του ελληνικού δημοτικού
Authors: Γιαννημάρα Ειρήνη
Published: September 2021

Ο στόχος αυτής της διατριβής είναι η μελέτη των εκπαιδευτικών δυνατοτήτων στη χρήση ενός εκπαιδευτικού παιχνιδιού, συγκεκριμένα, των διαδικτυακών παιχνιδιών Gettygames, ως ένα εργαλείο διδασκαλίας του μαθήματος των Εικαστικών της Στ Δημοτικού. Για τον προσδιορισμό των εκπαιδευτικών δυνατοτήτων του παιχνιδιού, χρησιμοποιήθηκε μια μέθοδος μελέτης περίπτωσης για να παρατηρήσει το περιβάλλον μάθησης που διευκολύνθηκε από το παιχνίδι, για να εξετάσει το αν οι μαθητές έχουν γνώσεις που συμπίπτουν με τους στόχους του προγράμματος σπουδών, να εξετάσει την ικανότητα των παιχνιδιών να διδάξουν ανώτερου επιπέδου δεξιότητες σκέψης (κατά την ταξονομία του Bloom: higher order thinking skills), και να εξετάσουν της αντιλήψεις των μαθητών σχετικά με τη χρήση ενός εκπαιδευτικού παιχνιδιού για τη διδασκαλία της τέχνης.Χρησιμοποιήθηκαν τρεις μέθοδοι συλλογής δεδομένων για να διερευνηθούν τα τέσσερα βασικά ερωτήματα της έρευνας: 1) Πόσο καλά το παιχνίδι διδάσκει τους στόχους σπουδών; 2) Πόσο καλά το παιχνίδι διευκολύνει τις ανώτερου επιπέδου δεξιότητες σκέψης; 3) Τι είδους περιβάλλον δημιουργήθηκε με τη χρήση των παιχνιδίων Γκέτι ώς εργαλείο μάθησης στην διδασκαλία της Τέχνης; και, 4) Τι πιστεύουν οι μαθητές σχετικά με τη χρήση των εκπαιδευτικών παιχνιδιών στην τάξη; Οι μέθοδοι της έρευνας περιλαμβάνουν τη διαχείριση και την αξιολόγηση προ-και μετα-τεστ, τη διαχείριση και αξιολόγηση των ερωτήσεων κριτικής σκέψης, την άμεση παρατήρηση του μαθησιακού περιβάλλοντος με τα επιλεγμένα διαδικτυακά εκπαιδευτικά παιχνίδια, καθώς και την αξιοποίηση των συνεντεύξεων της ομάδας εστίασης (focus group). Γι 'αυτό το ερευνητικό έργο διενεργήθηκε μια μελέτη περίπτωσης με τους μαθητές της τάξης των Εικαστικών της Δημοτικού του Ελληνικού σχολείου. Οι στόχοι που περιλαμβάνονται σε αυτό το μάθημα με τα διαδικτυακά εκπαιδευτικά Παιχνίδια Γκέτι, προέρχονται από αυτό το πρόγραμμα σπουδών και επικεντρώνονται στο σκέλος της Ιστορίας της Τέχνης. Οι συμμετέχοντες στην μελέτη ήταν 18 μαθητές της Στ τάξης του Δημοτικού της σχολικής χρονιάς 2011-2012. Με τα δεδομένα που προκύπτουν από τη μελέτη καταλήξαμε στα ακόλουθα συμπεράσματα. Τα εκπαιδευτικά παιχνίδια είναι μια νέα και συναρπαστική μέθοδος και τεχνολογία που ξεκλειδώνει περαιτέρω ευκαιρίες για την εκπαίδευση και τη μάθηση. Είναι δυνατόν για τους εκπαιδευτικούς να χρησιμοποιούν τα εκπαιδευτικά παιχνίδια και να διατηρούν ένα δομημένο και διαχειρίσιμο περιβάλλον στην τάξη. Οι μαθητές απολαμβάνουν τη μάθηση με τα εκπαιδευτικά παιχνίδια και θα αναμένουν αυτή την προσέγγιση στη μάθηση και στο μέλλον. Το παιχνίδι Gettygames αποδείχθηκε ότι έχει μεγάλες δυνατότητες για τη διδασκαλία των Εικαστικών. Για να διασφαλιστεί ότι οι μαθητές μαθαίνουν σημαντικές πληροφορίες που θα προκαλέσουν μια ποικιλία από γνωστικές δεξιότητες και δίνουν έμφαση σε συγκεκριμένες περιοχές, οι εκπαιδευτικοί πρέπει να ενσωματώσουν μια ποικιλία από πρόσθετα εργαλεία διδασκαλίας στο το παιχνίδι των εκπαιδευτικών παιχνιδιών.
Ο Φρειδερίκος Β΄ (1194-1250) και το κίνημα αυτονομίας των λομβαρδικών πόλεων
Authors: Μπελλέλλι Ρίτα
Published: September 2021

Η νουβέλα XC της Συλλογής Novellino1 , αποδίδει εδώ με συμβολική γλώσσα το πνεύμα της πραγματείας του αυτοκράτορα Φρειδερίκου του Β΄ (1194-1250), De arte venandi cum avibus. Στην εν λόγω πραγματεία, το γεράκι αποτελεί αλληγορία του υψηλόβαθμου αυλικού που ο Αυτοκράτορας περιβάλλει με φροντίδες κάθε είδους, για να είναι πιστός στις υπηρεσίες του, έτσι ακριβώς όπως στο κυνήγι το γεράκι δεν πρέπει ποτέ να διαφεύγει του ελέγχου του ‘κυρίου’ του. Στην προαναφερόμενη νουβέλα, ο αετός συμβολίζει τον Αυτοκράτορα (είναι αναμφισβήτητα σύμβολο της αυτοκρατορίας) και το γεράκι τον έμπιστο αυλικό που θα μπορούσε να στραφεί κατά του ‘κύριού’ του, οπότε, ανεξάρτητα από το υψηλό του αξίωμα, θα τιμωρηθεί για την παρακοή με θάνατο. Με την αντίληψη του Φρειδερίκου του Β΄ περί κυριαρχίας, που συνοψίζεται στις φράσεις του Ρωμαϊκού Δικαίου ότι ο ηγεμόνας είναι legibus solutus και lex animata in terris και επομένως ασκεί στην πράξη απόλυτη εξουσία, συνδέονται και η αδιάλλακτη στάση του απέναντι σε κάθε αντίσταση στα αυτοκρατορικά σχέδια, και η συνέπεια των πράξεών του που εκφράστηκε τόσο στο νομοθετικό του έργο (βλ. Liber Augustalis)2, όσο και στην ατυχή πολιτική του απέναντι στις πόλεις της Βόρειας Ιταλίας (ιδίως από το 1235 και μετά). 202 Η αυτοκρατορική πολιτική του Φρειδερίκου του Β΄, στην τραγική της αντιπαράθεση με τη ρευστή και ασταθή πραγματικότητα των πόλεων της Βόρειας Ιταλίας (όπου άλλωστε, με ευφυΐα, παρεμβλήθηκε και η καταστροφική, για την αυτοκρατορία, παπική δραστηριότητα), θα αποδειχθεί πλήρως αποτυχημένη (ειδικά μεταξύ του 1239 και του 1250). Όντως ο Φρειδερίκος, αντί να παρουσιαστεί ως ο επόπτης της απονομής της δικαιοσύνης και εγγυητής της ειρήνης μεταξύ των πόλεων, εμφανίσθηκε μόνον ως προστάτης των συμφερόντων και εφαρμοστής του Δικαίου του Imperium.